游金山分得微字
史迁 (Yuan)
长江古天堑，浩浩无津涯。金鳌屹中流，白昼烟雾垂。大船声号嘈，开蓬若星驰。系缆石壁侧，天风吹我衣。攀萝陟幽险，四顾心神怡。东观浴赤日，光动扶桑枝。西拱蓬莱宫，银潢抱神畿。上有五色云，万状争献奇。吴楚隔南北，间气裂坤维。壮哉形胜地，恍若青琉璃。晚登妙高台，飞步纵所之。其巅宿牛斗，其下蟠蛟螭。临流不敢唾，转惧神物疑。萧爽给孤园，祇树森陆离。台殿雨花外，突兀摩穹倪。浮屠历浩劫，千年今若兹。涓涓杨枝雨，洒向青莲池。洪钟吐崇岫，大荒西日微。再拂古碑碣，试读前贤诗。长歌归去来，清绝和者稀。